Brug stort ineen: M1-snelweg weer oopFoto: Facebook Parks Tau, burgemeester van Johannesburg, het Donderdagmiddag bevestig dat die snelweg weer oopgestel is. “Die snelweg is opgeruim en ek dink alles is nou in orde. Ons laat nou weer verkeer hier toe,” het hy aan joernaliste gesê. Drie mense is dood en 23 ander beseer toe die brug bo-op motors wat op die snelweg gery het, ineengestort het. Ishmael Vadi, LUR van vervoer, het gesê geen ernstige skade is aan die pad aangerig nie. “Die snelweg is in ŉ veilige toestand. Tegniese mense het dit ondersoek en daar was geen strukturele skade nie, afgesien van geringe slaggate wat ontstaan het, maar weer herstel is.” Henry Laas, die uitvoerende hoof van Murray & Roberts, die konstruksiemaatskappy wat die brug opgerig het, het gesê die maatskappy sal die slagoffers bystaan met enige mediese en begrafniskoste. “Ons is in verbinding met die families en sal die nodige ondersteuning ook aan hulle verleen,” het hy gesê. Talle voertuie is onder die steierwerk en metaalstrukture vasgevang toe die brug inmekaargesak het. Minstens drie motors is onder die puin vasgekeer. Tau het gesê ŉ ondersoek na die voorval word reeds gedoen.